బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
ఆటను వదిలేసి, ఉద్యోగంలో చేరి.. ఆసీస్ కెప్టెన్‌గా!
ఓ దశలో క్రికెట్‌ను పూర్తిగా వదిలేసి.. క్రికెట్ ఉపకరణాలు తయారు చేసే కుకాబుర్రా కంపెనీలో ఉద్యోగంలో చేరాడు. కానీ ఇప్పుడు అనూహ్యంగా కెప్టెన్ అయ్యాడు.
Samayam Telugu | Updated:
May 1, 2018, 12:20AM IST
ఆటను వదిలేసి, ఉద్యోగంలో చేరి.. ఆసీస్ కెప్టెన్‌గా!
బాల్ ట్యాంపరింగ్ వివాదం కారణంగా స్టీవ్ స్మిత్ ఆస్ట్రేలియా కెప్టెన్సీ నుంచి వైదొలగాల్సి వచ్చింది. దీంతో జట్టు సారథ్య బాధ్యతలను క్రికెట్ ఆస్ట్రేలియా టిమ్ పైన్‌కు అప్పగించింది. జట్టులో ఇతర సీనియర్ ఆటగాళ్లు ఉన్నా.. ఏడేళ్ల విరామం తర్వాత ఇటీవలే పునరాగమనం చేసిన పైన్‌ చేతికి పగ్గాలు ఇవ్వడం ఒకింత ఆశ్చర్యం కలిగించింది. బాల్ ట్యాంపరింగ్ వివాదానికి పూర్తి దూరంగా ఉండటం అతడికి కలిసొచ్చింది.
వికెట్ కీపర్‌గా, బ్యాట్స్‌మెన్‌గా చిన్న వయసులోనే సత్తా చాటిన పైన్ 16 ఏళ్లకే టాస్మానియాతో కాంట్రాక్ట్ కుదుర్చుకున్నాడు. 2010లో స్మిత్‌తో కలసి పాకిస్థాన్‌తో జరిగిన మ్యాచ్ ద్వారా టెస్టు క్రికెట్లోకి అడుగుపెట్టాడు. తర్వాత భారత్‌పై రెండు టెస్టులు ఆడాడు. కానీ యాషెస్ నాటికి రెగ్యులర్ వికెట్ కీపర్ బ్రాడ్ హడిన్ గాయం నుంచి కోలుకోవడంతో పైన్ జట్టులో చోటు కోల్పోయాడు.
ఎగ్జిబిషన్ మ్యాచ్ ఆడుతూ పైన్ గాయ పడ్డాడు. చేతికి వేలికి గాయం కావడంతో ఆరుసార్లు ఆపరేషన్ నిర్వహించాల్సి వచ్చింది. గాయం నుంచి కోలుకున్నా.. ఎట్టకేలకు ఏడేళ్ల విరామం తర్వాత గత ఏడాది ఆస్ట్రేలియా తరఫున తిరిగి ఎంట్రీ ఇచ్చి స్మిత్ కెప్టెన్సీలో ఆడాడు.
ఈ విరామంలో టాస్మానియా జట్టులోనూ పైన్‌కు చోటు దక్కడం కష్టంగా మారింది. దీంతో ఆటను పక్కనబెట్టి క్రికెట్ ఉపకరణాలు తయారు చేసే కుకాబుర్రా కంపెనీలో ఉద్యోగంలో చేరాడు. తిరిగి టాస్మానియా జట్టులో చోటు దక్కాక.. అనూహ్యంగా ఆసీస్ సెలక్టర్లు అతణ్ని జాతీయ జట్టులోకి ఎంపిక చేశారు. ఫామ్‌లో ఉన్న మాథ్యూ వేడ్, నెవిల్‌లను కాదని అతణ్ని ఎంపిక చేయడం ఆశ్చర్యం కలిగించింది. దేశవాళీ టోర్నీకి రాష్ట్ర స్థాయి జట్టే ఎంపిక చేయని టిమ్ పైన్‌ను ఏకంగా యాషెస్ సిరీస్‌కు ఎంపిక చేయడం ఏంటని షేన్ వార్న్ బాహాటంగానే అసంతృప్తి వ్యక్తం చేశాడు.
సుదీర్ఘ విరామం తర్వాత జట్టులోకి అడుగుపెట్టిన పైన్ ఆరంభంలో తడబడినా.. తర్వాత కుదురుకున్నాడు. 8 టెస్టుల్లో 338 పరుగులు చేయడంతోపాటు కీపర్‌గా 37 క్యాచ్‌లు, రెండు స్టంపౌట్లు చేశాడు. వివాద రహితుడు కావడంతో.. స్మిత్ దెబ్బకు మరో ఆలోచన లేకుండా ఆస్ట్రేలియా క్రికెట్ బోర్డు పైన్‌కు కెప్టెన్ చేసింది. దీంతో ఒకప్పుడు దాదాపుగా క్రికెట్‌ను వదిలేసిన పైన్ జాతకం ఒక్క రాత్రిలోనే మారిపోయింది.
అన్నట్టూ మరో విషయం ఏంటంటే.. పెళ్లయ్యి పాప మిల్లా పుట్టిన తర్వాతే పైన్ జీవితం మారిపోయింది. ఆ తర్వాతే టాస్మానియాకు ఎంపికయ్యాడు. ఇప్పుడు ఏకంగా ఆస్ట్రేలియా కెప్టెన్‌ అయ్యాడు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.